Document ID: 32012R1106

KOMISIJOS REGLAMENTAS (ES) Nr. 1106/2012
2012 m. lapkričio 27 d.
kuriuo dėl šalių ir teritorijų nomenklatūros atnaujinimo įgyvendinamas Europos Parlamento ir Tarybos reglamentas (EB) Nr. 471/2009 dėl Bendrijos statistikos, susijusios su išorės prekyba su ES nepriklausančiomis šalimis
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. gegužės 6 d. Europos Parlamento ir Tarybos reglamentą (EB) Nr. 471/2009 dėl Bendrijos statistikos, susijusios su išorės prekyba su ES nepriklausančiomis šalimis, ir panaikinantį Tarybos reglamentą (EB) Nr. 1172/95 (1), ypač į jo 5 straipsnio 2 dalį,
kadangi:
(1)
2006 m. gruodžio 13 d. Komisijos reglamentu (EB) Nr. 1833/2006 dėl šalių ir teritorijų nomenklatūros, skirtos Bendrijos užsienio prekybos ir prekybos tarp valstybių narių statistikai (2), nustatyta nuo 2007 m. sausio 1 d. galiojanti nomenklatūros versija;
(2)
Pietų Sudanas tapo nepriklausoma valstybe;
(3)
Olandijos Antilai buvo panaikinti;
(4)
Sen Bartelemi nebėra Europos Sąjungos muitų teritorijos dalis;
(5)
reikia nustatyti kodą, kuris būtų taikomas sandoriams, susijusiems su atviroje jūroje esančiais įrenginiais (naftos platformomis, vėjo jėgainėmis, tarpžemyniniais kabeliais);
(6)
abėcėlinis šalių ir teritorijų kodavimas turi atitikti dabartinę ISO dviraidžio standarto versiją tiek, kiek ji atitinka Sąjungos teisės aktų ir statistinius reikalavimus;
(7)
todėl reikėtų parengti naują šios nomenklatūros versiją, kurioje būtų atsižvelgiama į šias naujoves ir su tam tikrais kodais susijusius pakeitimus;
(8)
šiame reglamente nustatytos priemonės atitinka Prekybos su ES nepriklausančiomis šalimis statistikos komiteto nuomonę,
PRIĖMĖ ŠĮ REGLAMENTĄ:
1 straipsnis
Nuo 2013 m. sausio 1 d. galiojanti šalių ir teritorijų nomenklatūros, skirtos Europos Sąjungos išorės prekybos ir prekybos tarp valstybių narių statistikai rengti, versija pateikiama šio reglamento priede.
2 straipsnis
Reglamentas (EB) Nr. 1833/2006 panaikinamas nuo 2013 m. sausio 1 d.
3 straipsnis
Šis reglamentas įsigalioja 2013 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. lapkričio 27 d.

Labels: 3
18
19
14